Asetukset, määräykset, kiertokirjeet

YLEISET TEKSTIT

# **TALOUS-, VALTIONVARAIN- JA TEOLLISUUSMINISTERIÖ**

**Määräys nro 2024-978, annettu 6 päivänä marraskuuta 2024, kaupallisen vaikuttamisen sääntelystä ja vaikuttajien väärinkäytösten torjumisesta sosiaalisissa verkostoissa 9 päivänä kesäkuuta 2023 annetun lain nro 2023-451 muuttamisesta**

NOR: *ECOI2418969R*

Tasavallan presidentti, joka

pääministerin sekä talous-, valtiovarain- ja teollisuusministerin selonteon perusteella

ottaa huomioon perustuslain ja erityisesti sen 38 §:n,

ottaa huomioon tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetun Euroopan parlamentin ja neuvoston direktiivin 2000/31/EY (direktiivi sähköisestä kaupankäynnistä),

ottaa huomioon sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla ja neuvoston direktiivin 84/450/ETY, Euroopan parlamentin ja neuvoston direktiivien 97/7/EY, 98/27/EY ja 2002/65/EY sekä Euroopan parlamentin ja neuvoston asetuksen (EY) N:o 2006/2004 muuttamisesta 11 päivänä toukokuuta 2005 annetun Euroopan parlamentin ja neuvoston direktiivin 2005/29/EY (sopimattomia kaupallisia menettelyjä koskeva direktiivi),

ottaa huomioon audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta 10 päivänä maaliskuuta 2010 annetun Euroopan parlamentin ja neuvoston direktiivin 2010/13/EU (audiovisuaalisia mediapalveluja koskeva direktiivi),

ottaa huomioon teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annetun Euroopan parlamentin ja neuvoston direktiivin (EU) 2015/1535,

ottaa huomioon hallintolainkäyttölain ja erityisesti sen R. 123-20 §:n,

ottaa huomioon kaupallisen vaikuttamisen sääntelystä ja vaikuttajien väärinkäytösten torjumisesta sosiaalisissa verkostoissa 9 päivänä kesäkuuta 2023 annetun lain nro 2023-451,

ottaa huomioon taloutta, rahoitusta, ekologista siirtymää, rikosoikeutta, sosiaalioikeutta ja maatalousasioita koskevien seikkojen mukauttamisesta Euroopan unionin oikeuteen koskevista säännöksistä 22 päivänä huhtikuuta 2024 annetun lain nro 2024-364, ja erityisesti sen 3 §:n,

ottaa huomioon Euroopan komissiolle 3 päivänä heinäkuuta 2024 toimitetun ilmoituksen nro 2024/0379/FR,

kuultuaan korkeinta hallinto-oikeutta (talousasioista vastaavaa osastoa), kuultuaan ministerineuvostoa

määrää seuraavaa:

**1 §**

Muutetaan kaupallisen vaikuttamisen sääntelystä ja vaikuttajien väärinkäytösten torjumisesta sosiaalisissa verkostoissa 9 päivänä kesäkuuta 2023 annettua lakia nro 2023-451 seuraavasti:

1. – Korvataan 1 § seuraavasti:

” *1 §. –* Luonnolliset henkilöt tai oikeushenkilöt, jotka vastikkeellisesti hyödyntävät saamaansa julkisuutta jakaakseen yleisölle sähköisessä muodossa sisältöä, jonka tarkoituksena on suoraan tai välillisesti edistää tavaroita, palveluita tai mitä tahansa tarkoitusta, harjoittavat kaupallista vaikuttamista sähköisesti.”;

1. – Korvataan 4 § seuraavasti:

” *4 § –* I.Esteettiseen tarkoitukseen tähtäävien toimien, prosessien, tekniikoiden ja menetelmien, jotka voivat vaarantaa kansanterveyslain L. 1151-2 §:ssä tarkoitettujen henkilöiden terveyden, sekä saman lain L. 6322-1 §:ssä tarkoitettujen toimenpiteiden suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti.

II.Terapeuttisten toimien, protokollien tai lääkemääräysten kanssa vertailukelpoisina tai niitä parempina tai ne korvaavina esitettävien, muiden kuin terapeuttisten tuotteiden, toimien, prosessien, tekniikoiden ja menetelmien suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti.

III.Nikotiinituotteiksi luettavien tuotteiden, jotka ovat kulutustuotteita ja valmistettu vaikka vain osittain nikotiinista, suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti.

IV.Sellaisten eläinten, joita ei ole sisällytetty ympäristölain L. 413-1 A §:n I momentissa tarkoitettuun luetteloon, suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti. Tätä kieltoa ei sovelleta laitoksiin, joilla on lupa pitää kyseisiä eläimiä ympäristölain L. 413-3 §:n mukaisesti.

V.Seuraavien rahoitustuotteiden ja -palvelujen suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti:

”1o Rahataloudesta ja rahoitusmarkkinoista annetun lain L. 533-12-7 §:ssä määritellyt rahoitussopimukset;

”2o Kyseisen lain L. 54-10-2 §:ssä tarkoitetut digitaaliseen varallisuuteen liittyvät palvelut, lukuun ottamatta palveluita, joita varten mainostaja on rekisteröitynyt kyseisen lain L. 54-10-3 §:ssä säädetyin edellytyksin tai hyväksytty saman lain L. 54-10-5 §:ssä säädetyin edellytyksin;

”3o Saman lain L. 552-3 §:ssä tarkoitetut julkiset token-tarjoukset, paitsi jos mainostaja on saanut kyseisen lain L. 552-4 §:ssä säädetyn hyväksynnän;

”4o Digitaalinen varallisuus, lukuun ottamatta sellaista, joka liittyy palveluihin, joiden tarjoamista varten mainostaja on rekisteröitynyt kyseisen lain L. 54-10-3 §:ssä säädetyin edellytyksin tai hyväksytty saman lain L. 54-10-5 §:ssä säädetyin edellytyksin eli silloin, kun mainostaja ei kuulu saman lain L. 54-10-3 ja L. 54-10-5 §:n soveltamisalaan.

” Tämän V momentin säännösten rikkomisesta määrättävät seuraamukset on säädetty kuluttajansuojalain L. 222-16-1 §:n viidennessä kohdassa ja L. 222-16-2 §:n toiseksi viimeisessä kohdassa.

” VI. – Urheiluun liittyvien vihje- tai ennustetilausten suora tai välillinen edistäminen on kielletty henkilöiltä, jotka harjoittavat kaupallista vaikuttamista sähköisesti.

” VII. – Tämän lain 1 §:ssä tarkoitettujen henkilöiden sähköisesti tapahtuva kaupallinen viestintä, joka koskee sisäisestä turvallisuudesta annetun lain L. 320-1 ja L. 320-6 §:ssä määriteltyjä raha- ja uhkapelejä, sallitaan ainoastaan verkkoalustoilla, joilla on teknisesti mahdollista sulkea tällaisen sisällön ulkopuolelle kaikki alle 18-vuotiaat käyttäjät ja kun nämä henkilöt tosiasiallisesti aktivoivat kyseisen poissulkemismekanismin.

Tällaiseen kaupalliseen viestintään on liitettävä viittaus siihen, että sisältö on kielletty alle 18-vuotiailta. Tämän ilmoituksen on oltava selkeä ja helposti luettavissa ja ymmärrettävissä kaikilla mahdollisesti käytettävillä välineillä.

Tässä VII momentissa säädettyjen poissulkemismekanismien on vastattava viitekehystä, jonka audiovisuaalisen ja digitaalisen viestinnän sääntelyviranomainen on laatinut kuultuaan kansallista rahapeliviranomaista ja kansallista tietosuojaviranomaista.

Rahapelitoiminnan harjoittajien kanssa tehtävissä myynninedistämissopimuksissa on oltava lauseke, jossa tämän lain 1 §:ssä tarkoitetut henkilöt vakuuttavat tutustuneensa rahapelaamiseen liittyvään kaupalliseen viestintään sovellettaviin lakeihin ja asetuksiin ja sitoutuvat noudattamaan niitä.

Tämän VII momentin säännösten rikkomisesta määrätään sisäisestä turvallisuudesta annetun lain L. 324-8-1 §:ssä säädetty sakko.

VIII. – Lisätään työlain L. 6323-8-1 §:n 2 momentin jälkeen kohta seuraavasti:

”Lisäksi kielletään tuotteen myynti ja tuotetta koskeva myynninedistämistarjous ja maksu samassa L. 6323-6 §:ssä tarkoitettujen ohjelmien tilausta vastaan.”

” IX. – Tämän pykälän I–IV ja VI momentin säännösten rikkomisesta määrätään kuluttajansuojalain L. 132-2 §:ssä säädetty rangaistus.

” Näiden rikkomusten ja VII momentissa tarkoitettujen rikkomusten osalta rikkomuksen tekijää voidaan myös kieltää joko pysyvästi tai tilapäisesti rikoslain 131-27 §:ssä säädettyjen menettelyjen mukaisesti harjoittamasta ammattilista tai yhteiskunnallista toimintaa, jonka yhteydessä rikkomus on tehty, tai harjoittamasta tämän lain 1 §:ssä määriteltyä kaupallista vaikuttamista sähköisesti.

” X. – Lisätään kuluttajansuojalain L. 511-7 §:n 31 momentin jälkeen 32 momentti seuraavasti:

”32o Kaupallisen vaikuttamisen sääntelystä ja vaikuttajien väärinkäytösten torjumisesta sosiaalisissa verkostoissa 9 päivänä kesäkuuta 2023 annetun lain nro 2023-451 4 §:n V momentin nojalla.”; III.Korvataan 5 § seuraavasti:

” *5 §. –* I. – Tämän lain 1 §:ssä tarkoitettujen henkilöiden julkaisemaan sisältöön, joka sisältää kuvia,

”1o joita on muokattu kuvankäsittelyprosessissa siten, että siluettia on muutettu ohuemmaksi tai paksummaksi tai kasvoja on muokattu, on liitettävä ilmoitus: ”Kuvaa on muokattu”;

”2o jotka on tuotettu tekoälyä käyttäen ja jotka esittävät kasvoja tai siluettia, on liitettävä ilmoitus: ”Virtuaalinen kuva”.

” Tässä I momentissa säädettyjen ilmoitusten on oltava selkeitä ja helposti luettavissa ja ymmärrettävissä kaikilla mahdollisesti käytettävillä välineillä. Ne voidaan korvata muulla vastaavalla ilmaisulla, joka on muokattu kyseessä olevaan vaikuttamisen keinoon ja käytettyyn välineeseen sopivaksi.

” II. – Kun myynninedistämistä toteuttavat tämän lain 1 §:ssä tarkoitetut henkilöt ja myynninedistäminen koskee ilmoittautumista työlain L. 6313-1 §:ssä tarkoitettuun ammatilliseen koulutukseen, jonka rahoittaa jokin saman lain L. 6316-1 §:ssä tarkoitetuista tahoista, tämän lain 5-2 §:ssä tarkoitetun ilmoituksen on sisällettävä tiedot koulutukseen liittyvästä rahoituksesta, sitoumuksista ja kelpoisuusvaatimuksista, kyseisten koulutusohjelmien palveluntarjoajien tunnistetiedot sekä saman lain L. 6323-9 §:ssä tarkoitetussa sähköisessä palvelussa mainittu palveluntarjoaja.

” III. – Tämän pykälän I ja II momentin säännösten rikkomisesta voidaan määrätä yhden vuoden vankeusrangaistus ja 4 500 euron sakko.

” IV. – Tämän pykälän I ja II momentin soveltamista koskevat yksityiskohtaiset säännöt vahvistetaan korkeimman hallinto-oikeuden kuulemisen jälkeen annetulla asetuksella.”;

IV. – Lisätään 5 §:n jälkeen 5-1 ja 5-2 § seuraavasti:

” *5-1 §. –* I – Edellä olevan 4 §:n I–III momentin säännöksiä ei sovelleta 10 päivänä maaliskuuta 2010 annetussa Euroopan parlamentin ja neuvoston direktiivissä 2010/13/EU tarkoitettuihin mediapalvelujen tarjoajiin, jotka kuuluvat kyseisen direktiivin 2 artiklan 2 kohdassa tarkoitettuun toisen Euroopan talousalueen jäsenvaltion lainkäyttövallan piiriin. Sen sijaan niitä sovelletaan tällaisiin tarjoajiin, kun ne kuuluvat Ranskan lainkäyttövallan piiriin.

” Jos kyseisen direktiivin 3 artiklan 2–3 kohdassa tai 4 artiklan 2–5 kohdassa tarkoitetut edellytykset täyttyvät ja kyseisissä säännöksissä säädetty menettely on päättynyt, hallintoviranomainen täsmentää kuitenkin asianomaiselle henkilölle häneen sovellettavat säännökset, jollei asiaankuuluvista seuraamuksista muuta johdu, sekä kyseisen palvelun.

” II. – Jollei I momentista muuta johdu, siltä osin kuin on kyse 4 §:n I–III momentin säännösten soveltamisesta mediapalvelujen tarjoajiin, 4 ja 5 §:n määräyksiä ei sovelleta henkilöihin, jotka ovat sijoittautuneet johonkin toiseen Euroopan talousalueen sopimusvaltioon.

” Jos 8 päivänä kesäkuuta 2000 annetun Euroopan parlamentin ja neuvoston direktiivin 2000/31/EY 3 artiklan 4–5 kohdassa tarkoitetut edellytykset täyttyvät ja kyseisissä säännöksissä säädetty menettely on päättynyt, hallintoviranomainen täsmentää kuitenkin asianomaiselle häneen sovellettavat säännökset, jollei asiaankuuluvista seuraamuksista muuta johdu, sekä kyseisen palvelun.

” III. – Tämän artiklan täytäntöönpanomenettelyt määritellään korkeimman hallinto-oikeuden asetuksella.

” *5-2 §. –* Kyseessä on kuluttajansuojalain L. 121-3 §:ssä tarkoitettu harhaanjohtava kaupallinen menettely, josta säädetään samassa pykälässä, jos tämän lain 1 §:ssä tarkoitettua kaupallista vaikuttamista harjoittava luonnollinen henkilö tai oikeushenkilö ei ilmoita selkeästi ja siten, että ilmoitus on helposti luettavissa ja ymmärrettävissä kaikilla mahdollisesti käytettävillä välineillä, että julkaisulla on kaupallinen tarkoitus, mikäli kyseinen tarkoitus ei käy selkeästi ilmi asiayhteydestä.

” Kaupallinen tarkoitus voidaan ilmaista selkeästi käyttämällä ilmaisua ”mainonta” tai ”kaupallinen yhteistyö” tai muuta vastaavaa ilmaisua, joka on muokattu kyseessä olevaan vaikuttamisen keinoon ja käytettyyn välineeseen sopivaksi.”;

V. – Korvataan 9 § seuraavasti:

” *9 §. –* I. – Kun itsenäistä toimintaa kauppalain L. 526-6–L. 526-21 §:ssä tai L. 526-22–L. 526-26 §:ssä tarkoitetussa asemassa harjoittavat oikeushenkilöt tai luonnolliset henkilöt, jotka eivät ole sijoittautuneet Euroopan unionin jäsenvaltion, Sveitsin valaliiton tai Euroopan talousalueen alueelle, mutta toiminnan kohteena on Ranskassa oleva yleisö, harjoittavat 1 §:ssä tarkoitettua toimintaa, heidän on ilmoitettava kirjallisesti oikeushenkilö tai luonnollinen henkilö, jolla on heidän edustuksensa Euroopan unionin alueella.

” Edustaja vastaa sellaisten sopimusten säädöstenmukaisuuden varmistamisesta, joiden tarkoituksena tai seurauksena on kaupallisen vaikuttamisen toteuttaminen sähköisesti ja kun kaupallinen vaikuttaminen kohdistuu erityisesti Ranskan alueelle sijoittautuneelle yleisölle. Nimetyn edustajan on myös vastattava I momentin ensimmäisessä kohdassa tarkoitettujen henkilöiden lisäksi tai heidän sijastaan kaikkiin toimivaltaisten hallinto- tai oikeusviranomaisten selvityspyyntöihin, jotka koskevat tämän lain noudattamista.

” Ensimmäisessä kohdassa tarkoitettujen henkilöiden on annettava edustajaksi nimetylle henkilölle tarvittavat valtuudet ja riittävät resurssit tehokkaan yhteistyön varmistamiseksi toimivaltaisten viranomaisten kanssa tämän lain noudattamiseksi.

” Ensimmäisessä kohdassa tarkoitettujen henkilöiden on pyynnöstä ilmoitettava toimivaltaisille hallintoviranomaisille ensimmäisessä kohdassa tarkoitetun edustajan nimi, postiosoite, sähköpostiosoite ja puhelinnumero.

Tämä nimeäminen ei muodosta sijoittautumista Euroopan unionin alueelle.

” II. – Edellä 1 §:ssä tarkoitettua toimintaa harjoittavan henkilön, joka on sijoittautunut Euroopan unionin, Sveitsin valaliiton tai Euroopan talousalueen ulkopuolelle, on otettava Euroopan unioniin sijoittautuneelta vakuutuksenantajalta vastuuvakuutus, joka kattaa heidän ammatillisen vastuunsa taloudelliset seuraukset, jos toiminta on, vaikka vain satunnaisesti, suunnattu Ranskan alueelle sijoittautuneelle yleisölle. III.Tämän pykälän täytäntöönpanoa koskevat toimenpiteet määritellään korkeimman hallinto-oikeuden kuulemisen jälkeen annetulla asetuksella.”

**2 §**

Pääministeri ja talous-, valtiovarain- ja teollisuusministeri ovat kumpikin omalta osaltaan vastuussa tämän *Ranskan tasavallan virallisessa lehdessä* julkaistavan määräyksen täytäntöönpanosta.

Annettu 6 päivänä marraskuuta 2024.

EMMANUEL MACRON

Ranskan tasavallan presidentin puolesta:

*Pääministeri*

# MICHEL BARNIER

*Talous-, valtiovarain- ja teollisuusministeri*

ANTOINE ARMAND